KIRJALLINEN KYSYMYS E-3471/02 esittäjä(t): Roberta Angelilli (UEN) komissiolle. Fiumicinon kunnan kylille (Aranova, Fregene, Focene, Maccarese, Palidoro, Passoscuro, Torrimpietra) myönnettyjen varojen hallinnointi.



Virallinen lehti nro 192 E , 14/08/2003 s. 0116 - 0117



KIRJALLINEN KYSYMYS E-3471/02 esittäjä(t): Roberta Angelilli (UEN) komissiolle (6. joulukuuta 2002) Aihe: Fiumicinon kunnan kylille (Aranova, Fregene, Focene, Maccarese, Palidoro, Passoscuro, Torrimpietra) myönnettyjen varojen hallinnointi Rannikkoalueiden yhdennetty käyttö ja hoito on asia, johon unioni on sitoutunut jo kauan sitten, ja se vahvistettiin jälleen parlamentin ja neuvoston 30. toukokuuta antamalla suosituksella(1). Komissio on useaan otteeseen korostanut rannikkoalueiden merkitystä taloudelle ja liikenteelle sekä niiden merkitystä asuinalueina ja vapaa-ajanviettokohteina samoin kuin ympäristön ja kulttuurin kannalta. Komission tiedonannossa KOM(2000) 547 painotetaan yhdennettyä alueellista lähestymistapaa EU:ssa, jotta vältetään se, että koordinoimattomat alakohtaiset politiikat ovat ristiriidassa keskenään ja että niillä voi jopa olla vastakkaisia tavoitteita. Juuri niin on käymässä Lazion alueella Fiumicinon kuntaan kuuluvissa rannikkokylissä. Syyskuussa julkaistusta kunnan tiedotteesta käy ilmi, että meneillään olevista tai juuri päätökseen saatetuista 65 julkisesta rakennushankkeesta vain kahdeksan on näissä kylissä, nimittäin Maccaresessa ja Torrimpietrassa, ja kaikki muut Fiumicinon kaupunkialueella. Muita kyliä (Focene, Fregene, Passoscuro, Aranova ja Palidoro) ei ole edes harkittu, vaikka niillä on tyypillisiä rannikkoalueiden ongelmia, kuten rakenteiden rapistuminen, elinympäristöjen tuhoutuminen, vesien saastuminen, sosiaalisen verkoston heikkeneminen, syrjäytyminen ja voimavarojen köyhtyminen. Koska unioni on pannut merkille tarpeen edistää rannikkoalueiden asianomaisten osapuolien välistä keskustelua, voisiko komissio kertoa, 1. onko Fiumicinon kunta milloinkaan esittänyt hankkeita syrjäisimpien alueidensa parantamiseksi ja voimistamiseksi? 2. onko komissio toteuttanut ja haluaako se toteuttaa minkäänlaista valvontaa myöntämiensä määrärahojen käyttöä ja jakamista koskevien sääntöjen osalta? 3. mikä on komission kanta asiassa? (1) EYVL L 148, 6.6.2002, s. 24. Michel Barnier'n komission puolesta antama vastaus (18. helmikuuta 2003) Parlamentin jäsen painottaa täysin oikeutetusti rannikkoalueiden strategista merkitystä, jota korostetaan komission tiedonannossa(1). Fiumicinon kunta on ollut olemassa vuodesta 1992. Ennen sitä se kuului Rooman kuntaan. Nykyisellä ohjelmakaudella 20002006 Euroopan rakennerahastojen pääasiallinen tukiväline Italiassa on maan eteläosia lukuun ottamatta tavoite 1 -tuki. Sillä pyritään tukemaan rakenteellisista ongelmista kärsivien alueiden rakennemuutosta. Fiumicinon kunta ei ole mukana tavoite 2 -tukeen oikeutettujen alueiden luettelossa, jonka komissio laati heinäkuussa 2000 Italian viranomaisten tekemän esityksen perusteella. Se ei myöskään ollut oikeutettu saamaan Euroopan aluekehitysrahaston (EAKR:n) tukea kaudella 19941999. Joillekin hankkeille voitaisiin kuitenkin myöntää yhteisön tukea rakennerahastoja koskevista yleisistä säännöksistä annetun asetuksen(2) 2024 artiklassa määriteltyjen yhteisöaloitteiden ja innovatiivisten toimien perusteella. Lazion alue on oikeutettu saamaan tukea Interreg-ohjelman Läntinen Välimeri, III C Etelä varoista. Alue sai vuoden 2002 alussa myös EAKR:lta 1,56 miljoonaa euroa tukea kaudeksi 20022004 laaditun, innovatiivisia toimia koskevan alueellisen ohjelman perusteella. Fiumicinon kunta ei ole niiden alueiden joukossa, joille voidaan myöntää rakenteellista tukea EMOTR:n varoista. Lazion alue voi saada kalatalouden ohjauksen rahoitusvälineen (KOR:n) tukea kaudeksi 20002006 laaditun, kalastusta koskevan yhtenäisen ohjelma-asiakirjan perusteella, joka kattaa Italian alueen kokonaisuudessaan lukuun ottamatta tavoite 1 -alueita. Aloitteita, joille voidaan myöntää tukea tästä ohjelmasta, ovat laivastoon liittyvien toimenpiteiden lisäksi myös hankkeet, jotka koskevat esimerkiksi keinotekoisten riuttojen sijoittamista vesivarojen suojelemiseksi, vesiviljelylaitosten rakentamista tai kunnostamista, kalastussatamien laitteistoja, kalastustuotteiden jalostamiseen ja kaupan pitämiseen tarkoitettujen laitosten rakentamista tai kunnostamista sekä sisävesikalastuksen ja pienimuotoisen rannikkokalastuksen parantamista. Tällä hetkellä yhtenäiseen ohjelma-asiakirjaan ei kuitenkaan ole valittu yhtään Fiumicinon kunnan aluetta koskevaa hanketta. Komissio kehottaa lopuksi parlamentin jäsentä ottamaan yhteyttä Italian toimivaltaisiin viranomaisiin, tarkemmin sanoen Lazion alueellisiin viranomaisiin. Näiden viranomaisten komissiolle toimittamien tietojen perusteella Fiumicino voisi hyötyä Ostian ja Fiumicinon välisestä aluesopimuksesta ja Italian laista, jonka perusteella rannikkoalueille myönnetään tukia. (1) KOM(2000) 547 lopullinen. (2) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 26.6.1999, s.1.